Nuus, fopnuus, stories en die waarheid
Gepubliseer op 04 Mei 2022
My ma het vir ons baie stories vertel. Stories oor baie karakters en mense – van Repelsteeltjie, verby ons familiestories, tot by Daniël in die leeukuil en Jesus se leë graf. Op 'n manier het ek as kind by haar aangevoel en geleer wat is sprokie en wat is waar.
My lewe is nog steeds vol van stories en nuus en fopnuus. Soms is dit moeilik om te weet wat regtig die waarheid is. Juis in hierdie week is daar 'n nuusberig oor 'n Russiese "trolfabriek" wat vals nuus oor Oekraïne moet skep en versprei. In Suid-Afrika is die beeldpoetsfirma Bell Pottinger lank betaal om ons met vals nuus, opgedis as die waarheid, te voer. Ons weet daar is steeds sulke pogings.
Hierdie soort ding kom ook al lank. Toe Jesus uit die graf opstaan, het die Joodse leiers die soldate betaal om fopnuus dat sy liggaam gesteel is, te versprei.
Tog het die waarheid van Jesus se opstanding die kern geword van ons Christelike geloof. 'n Belangrike manier hoe dit gebeur het en steeds gebeur is deur die stories van hulle wat glo. Die storie wat ek en jy lewe, wys saam dat God se storie nie 'n storie van strooi is nie, maar 'n storie van goud. Ons gesels meer hieroor Sondag by ons eredienste.